**REPUBLIKA HRVATSKA**

**SPLITSKO-DALMATINSKA ŽUPANIJA**

**GRAD TRILJ**

**GRADONAČELNIK**

**Trilj, 11. listopada 2024. g.**

**GRADSKO VIJEĆE
n/r Predsjednika**

**PREDMET:** **Prijedlog Odluke o visini poreznih stopa godišnjeg poreza na dohodak**

 **na području Grada Trilja**

Na temelju članka 28. Poslovnika Gradskog vijeća Grada Trilja („Službeni glasnik Grada Trilja“ br. 03/09, 01/13, 01/21, 05/23 i 09/23) dostavlja se na razmatranje **Prijedlog** **Odluke o visini poreznih stopa godišnjeg poreza na dohodak na području Grada Trilja**.

Izvjestitelj o **Prijedlogu** **Odluke o visini poreznih stopa godišnjeg poreza na dohodak**

**na području Grada** Trilja na sjednici gradskog vijeća biti će gradonačelnik Ivan Bugarinipročelnica Upravnog odjela za financije, gospodarstvo i EU fondove Blaženka Dukić.

 GRADONAČELNIK

 Ivan Bugarin, dipl. ing.el. v.r.

Na temelju čl. 19.a, a u svezi s čl. 19. Zakona o porezu na dohodak („Narodne novine“ br. 115/16, 106/18, 121/19, 32/20, 138/20, 151/22 i 114//23.) i članka 32. Statuta Grada Trilja („Službeni glasnik Grada Trilja“ br. 03/09, 01/13, 02/18, 01/21, 05/23 i 09/23) Gradsko vijeće Grada Trilja na \_\_\_. sjednici održanoj \_\_\_\_\_\_\_\_\_\_\_\_\_\_\_\_ 2024.godine donijelo je

**Odluku o visini poreznih stopa godišnjeg poreza na dohodak**

**na području Grada Trilja**

Članak 1.

Ovom Odlukom utvrđuju se visine poreznih stopa godišnjeg poreza na dohodak za porezne obveznike na području Grada Trilja.

Članak 2.

Porezne stope iz članka 1. ove Odluke utvrđuju se kako slijedi:

– niža porezna stopa od 15 %,

– viša porezna stopa od 25 %.

Članak 3.

Ova Odluka objavit će se u »Službenom glasniku Grada Trilja« i »Narodnim novinama«, a stupa na snagu 1. siječnja 2025.

 PREDSJEDNIK GRADSKOG VIJEĆA

 GRADA TRILJA

**O B R A Z L O Ž E N J E**

**uz Nacrt Odluke o visini poreznih stopa godišnjeg poreza na dohodak Grada Trilja**

Hrvatski sabor je 28. rujna 2023. donio Zakon o izmjenama i dopunama Zakona o lokalnim porezima i Zakon i izmjenama i dopunama Zakona o porezu na dohodak („Narodne novine“ broj 114/2023.). Promjene su usmjerene na povećanje fiskalne autonomije jedinica lokalne samouprave uz značajno pojednostavljenje sustava oporezivanja dohotka.

 Izmjenama i dopunama Zakona o lokalnim porezima ukida se prirez porezu na dohodak, dok se Izmjenama i dopunama Zakona o porezu na dohodak omogućava jedinicama lokalne samouprave da svojim odlukama samostalno upravljaju visinom stopa poreza na dohodak te da, bez obzira na ukidanje prireza porezu na dohodak, zadrže željenu razinu prihoda.

Prema članku 19. Zakona o porezu na dohodak, od 1. siječnja 2024. godišnji porez na dohodak plaća se po nižoj stopi na poreznu osnovicu do visine 50.400,00 eura te po višoj stopi na dio porezne osnovice koji prelazi iznos od 50.400,00 eura.

Visine poreznih stopa određuju predstavnička tijela jedinica lokalne samouprave svojom odlukom.

Predstavničko tijelo jedinica lokalne samouprave može svojom odlukom propisati visine poreznih stopa u granicama propisanim Zakonom, i to:

1. općina - nižu stopu u granicama od 15 % do 22 % te višu stopu u granicama od 25 % do 33,

2. grad s manje od 30.000 stanovnika nižu stopu u granicama od 15 % do 22,40 % te višu stopu u granicama od 25 % do 33,60 %,

3. grad s više od 30.000 stanovnika nižu stopu u granicama od 15 % do 23 % te višu stopu u granicama od 25 % do 34,50 %,

4. Grad Zagreb nižu stopu u granicama od 15 % do 23,60 % te višu stopu u granicama od 25 % do 35,40 %.

Odluka predstavničkog tijela jedinice lokalne samouprave donosi se do kraja studenoga tekuće godine i objavljuje u „Narodnim novinama“, sa stupanjem na snagu 1. siječnja iduće godine i primjenjuje se do donošenja nove odluke.

 U nacrtu Odluke o visini poreznih stopa godišnjeg poreza na dohodak na području Grada Trilja definiraju se dvije porezne stope ovisno o visini osnovice utvrđene Zakonom o porezu na dohodak i Pravilnikom o porezu na dohodak tj. niža porezna stopa 15% na poreznu osnovicu do visine 50.400,00 eura i viša porezna stopa 25% na osnovicu koja prelazi iznos od 50.400,00 eura. Prijedlog visine poreznih stopa napravljen je na temelju procjene poreznih prihoda u narednom proračunskom razdoblju (2025. - 2027.) uz tendenciju zadržavanja postojeće tj. procijenjene visine prihoda od poreza na dohodak u cilju osiguranja nesmetanog podmirivanja preuzetih obveza po postojećim i novim investicijskim projektima te obavljanja drugih poslova u nadležnosti Grada Trilja, a istovremeno s namjerom povećanja neto plaća građana Grada Trilja sa maksimalnim mogućim poreznim rasterećenjem njihovih dohodaka.

Ova Odluka stavlja se na javno savjetovanje u trajanju od 30 dana nakon čega će se razmotriti primjedbe i prijedlozi na Odluku, te sačiniti konačan prijedlog Odluke za usvajanje na gradskom vijeću.